钦定古今图书集成/历象汇编/乾象典/第009卷 > 《续性理会通》 > 《王可大象纬新篇》
## 钦定古今图书集成/历象汇编/乾象典/第009卷 > 《续性理会通》 > 《王可大象纬新篇》

夫“天行一周，昼夜百刻，配以十二时，一时得八刻。总
而计之，共九十六刻。所馀四刻，每刻分为六十分，四
刻则当二百四十分也。”布之于十二时间，则一时得
八刻二十分。将八刻截作初正各四刻，却将二十分
零数分作初初、正初微刻。初初刻者十分也，正初刻
者十分也。既有初初刻，正初刻非一时十刻乎？一时
十刻，非百二十刻乎？

岁差法，“尧时，冬至躔在虚一度，夏至在柳十四度，春
分在胃十二度，秋分在氐十度。至唐《开元大衍历》，冬
至日躔在斗十度，夏至在井十度，春分在奎七度，秋
分在轸十四度。宋《统元历》，冬至在斗二度，夏至在井
十六度，春分在奎初度，秋分在轸七度。”此历代之历
可验者如此。盖天行之度有馀，日月所行之度不足，
“故天运常外平而舒，日道常内转而缩，其势不得不
然也。”由是天渐差而西，岁渐差而东，历随时占候修
改，求与天合，又不得不然也。汉自邓平改历之后，洛
下闳谓八百年后当差一度。当时史官考诸上古中
星，知《太初历》已差五度，而闳未究盖？古之为历，未知
有岁差之法。其论冬至日躔之宿，一“定而不移，不知
天目会道，不得均齐，馀分积久，度数必爽。今岁之日
躔在冬至者，视去岁冬至之躔，常有不及之分。至晋
虞喜始觉其差，乃以天为天，岁为岁，立差法以追其
变而算之，约以五十年日退一度，然失之大过。”宋何
承天倍增其数，约以百年退一度而又不及。至隋、唐
刘焯取二家中数，以七十五年为近之，然亦未甚密。
至唐僧一行乃以《大衍历》推之，得八十三年而差一
度。自唐以来，历家皆宗其法，然犹未也。至元朝郭守
敬筭之，约六十六年而差一度。算已往减一算，筭将
来加一算，而岁差始为精密。至今二百馀年，台官推
演，又多不合天道，识者往往奏请再改历元，以正岁
差。嗟乎！天，动物也，进退盈缩，未免小有不齐，一定之
法，不可拘也。刘焯取虞、何二家中数，定以七十五年，
当时善矣，至唐而复差。僧一行，定以八十三年，时谓
合天矣。至宋、元之交而复差。许衡、郭守敬，定以六十
六年，当时以为精矣，至今又复有差。然则一定之法，
顾可拘执也哉？况法亦自有权宜者，如定岁之法，四
期馀一日，一日之数分于四期，则二至之定，每疑于
丝忽之间，须酌量以定无常准者。定日之法，一日变
为九百四十画者，以气有不尽之数难分也。每月三
十日二，气盈四百一十一画，二十五秒一，朔虚四百
四十一画。积盈虚之数以成闰，故定朔必视四百四
十一画之前后以为朓朒，故定朔每疑于一画之间，
要亦须酌量以定无常准者，如日月交食之法，时刻
分秒最为精微，及至半秒难分之处，亦须酌量以定
无常准焉。夫至之丝忽，朔之一画，食之半秒，积之岁
久，则皆差失，不合原筭矣。以天道不齐之动，加以岁
久必差之法，欲守一定之算，夫安可得？是故随时考
验，以求合于天，此为至当。尧时冬至在虚，于今岂可
固执也哉！

天之运无己，故无度数，以日行所历之数为之。日行
三百六十五日有馀，与天会，故天之度有三百六十
五度四分度之一也。是日与度会为一日，与月会为
一月，与天会为一岁，月之晦朔弦望，历于日之义也。
月会日而明尽，故曰“晦”；初离日而光苏，故曰“朔。”月与
日相去四分天之一，如弓之张，故曰“弦”；月与日相去
四分天之二，相对，故曰“望。”

“天体至圆，周围三百六十五度四分度之一，绕地左
旋，常一日一周而过一度。日丽天而少迟，故日行一
日亦绕地一周，而在天为不及一度。积三百六十五
日九百四十分日之二百三十五而与天会，是一岁
日行之数也。月丽天而尤迟，一日常不及天十三度
十九分，度之积二十九日九百四十分日之四百九”
十九而与日会，十二会得全日三百四十八，馀分之
积又五千九百八十八，如日法九百四十而一，得六，
不尽三百四十八，通计得日三百五十四、九百四十
分日之二百四十八，是一岁月行之数也。岁有十二
月，月有三十日，三百六十者，一岁之常数也。故日与
天会而多五日九百四十分日之二“百三十五者为
气盈。月与日会，而少五日九百四十分日之五百九
十二者为朔虚。合气盈朔虚，而闰生焉。故一岁闰率，
则十日九百四十分日之八百二十七；三岁一闰，则
三十二日九百四十分日之六百单一；五岁再闰，则
五十四日九百四十分日之三百七十五。十有九岁
七闰，则气朔分齐，是”为一章也。故三年而不置闰，则
春之一月入于夏，而时渐不定矣；子之一月入于丑，
而岁渐不成矣。积之之久，至于三失闰，则春皆入夏，
而时全不定矣。十二失闰，子皆入丑，岁全不成矣。其
名实乖戾，寒暑反易，农桑庶务，皆失其时。故必以此
馀日，置闰月于其间，然后四时不差，而岁功得成矣《推闰歌括》云：“欲知来岁闰，先筭至之馀。更看大小尽，
决定不差殊。”谓如来岁合置闰，止以今年冬至后馀
日为率。且以今年十一月二十二日冬至，则本月尚
馀八日，则来年之闰当在八月。或小尽止馀七日，则
当闰七月。若冬至在上旬，则以望日为断，十二日足，
则得起一数焉。《推节气歌括》云：“中气与节气，但有半
月隔。若要知仔细，两时零五刻。”谓如正月甲子日子
时初刻立春，则数至己卯日寅时正一刻，则是雨水
节正推。立春歌括云：“今岁先知来岁春，但看五月五
日三时辰。”谓如今年甲子日子时立春，明岁合是己
巳日卯时立春，若夫刻数，则用前法推之。